Kínverjar ósáttir við stefnu Bandaríkjanna
Kínverjar hafa varað við því að samkomulag þeirra um að draga úr vígbúnaði sínum og fjölgun kjarnavopna gæti breyst vegna fyrirætlana Bandaríkjanna um að setja á fót nýtt eldflaugavarnakerfi. Stefna Kína í afvopnunarmálum og vilji landsins til að halda uppi samstarfi í þessum málum er háð því að hið alþjóðlega umhverfi sé stöðugt en svo virðist sem Bandaríkin vilji lítið gera í málinu. Var þetta haft eftir kínverska utanríkisráðuneytinu. "Kínverjar munu ákveða sína eigin stefnu í afvopnunarmálum í samræmi við þróun eldflaugavarnamála Bandaríkjanna," sagði Sun Yuxi, talsmaður ráðuneytisins. Ummæli Sun komu um það leyti sem William Cohen, varnarmálaráðherra Bandaríkjanna, kom til Peking í fjögurra daga heimsókn þar sem ætlunin er að koma hernaðarsambandi landanna aftur á rétta braut eftir loftárás Bandaríkjanna á kínverska sendiráðið í Júgóslavíu á síðasta ári. Einnig komu ummælin í kjölfar misheppnaðrar eldflaugavarnatilraunar Bandaríkjamanna síðastliðinn laugardag yfir Kyrrahafi. Sun sagði að áætlun Bandaríkjanna um að koma upp eldflaugavarnakerfinu gæti komið af stað nýju vígbúnaðarkapphlaupi. "Þessi stefna er ekki góð fyrir neitt land í heiminum, þar með talið Bandaríkin,"sagði Sun. Bandaríkjamenn segja hins vegar að eldfaflaugavarnakerfið eigi að vernda landið gegn "hættulegum" ríkjum eins og Norður Kóreu.
Kínverjar hafa varað við því að samkomulag þeirra um að draga úr vígbúnaði sínum og fjölgun kjarnavopna gæti breyst vegna fyrirætlana Bandaríkjanna um að setja á fót nýtt eldflaugavarnakerfi.
Stefna Kína í afvopnunarmálum er háð því að hið alþjóðlega umhverfi sé stöðugt.
Svo virðist sem Bandaríkin vilji lítið gera í málinu.
Sun sagði að áætlun Bandaríkjanna um að koma upp eldflaugavarnakerfinu gæti komið af stað nýju vígbúnaðarkapphlaupi.